Guido, Dei gracia Senonensis archiepiscopus, omnibus ad quos littere iste pervenerint, in Domino salutem. Notum fieri volumus tam futuris quam presentibus quod, ad instanciam precum karissimi fratris nostri, Stephani de Petrapertusa, concessimus ei quod capellam haberet in porprisa sua de Basso, liberam et immunem ab omni exactione: Ita quidem quod tam ipse quam successores sui ibi eligant capellanum quem nobis vel successoribus nostris presentabunt; et si fuerit idoneus, recipiemus eum. Ipse vero Stephanus, frater noster, et successores sui qui domum de Basso tenebunt, ministrabunt capellano qui deserviet in capella et clerico ejus, procurationem suam cunctis diebus in predicta domo et unum modium annone capellano, singulis annis, percipiendum in grangia de Basso: tres sextarios frumenti et tres siliginis et dimidium modium ordei. Hoc autem laudaverunt duo filii predicti Stephani, scilicet: Daimbertus, thesaurarius Senonensis, et Stephanus de Briva; et nos inde investivimus Giraudum, capellanum. Ut ergo hoc ratum maneat et firmum, presenti scripto confirmavimus et sigilli nostri impressione muniri fecimus. Actum apud Pontiniacum, anno incarnati Verbi Mº Cº LXXXº Vº. Data per manum magistri Petri, cancellarii nostri.